Sporočilo za javnost

sreda, 9. april 2025

**Na Pohodu za Evropo bo prehajanje meje med državama postalo praznik kulture in športa**

**Med 1. in 10. majem bo v Novi Gorici in Gorici potekal drugi izmed štirih množičnih dogodkov Evropske prestolnice kulture 2025 Nova Gorica - Gorica. Pestro dogajanje na brezmejnem območju ob Trgu Evrope bo povezalo kulturo, šport in zabavo na zunanjih prizoriščih.**

Organizatorji Evropske prestolnice kulture 2025 Nova Gorica - Gorica so na današnjem novinarskem srečanju razkrili podrobnosti drugega množičnega vrhunca. Pohod za Evropo bo tako **med 1. in 10. majem** na edinstven način povezal ljudi z obeh strani meje s športnimi, kulturnimi, umetniškimi in glasbenimi aktivnostmi, s čimer bo poudaril pomen povezovanja in preseganja meja.

»Pomembno je, da bo Pohod za Evropo združeval kulturo in šport. Prav tako tokrat ne bo prečkal le slovensko-italijanske meje, temveč bo zaradi pobratenja novogoriške, goriške in celovške občine koncept brezmejnosti nadgradil na celotno regijo Alpe-Adria. Regijo bo že 1. maja povezal tako z udeležbo mednarodnih delegacij na Brezmejnem pohodu prijateljstva, kot kasneje z umetniškimi vsebinami v Kupoli Ingeborg Bachmann in navsezadnje z zvoki teh treh dežel. Trem narodom, ki so zgodovinsko živeli na našem ozemlju, se bo pridružila tudi druga evropska prestolnica kulture leta 2025 – Chemnitz. Evropsko preseganje meja preteklosti v najbolj prijetnem pomenu besede, s futurističnim zaključkom 10. maja, nam bo vsem dalo navdih,« je povedala mag. **Mija Lorbek**, direktorica Javnega zavoda GO! 2025.

Pohod za Evropo se bo uradno začel v četrtek, **1. maja, ob 8. uri na Trgu Evrope** s tradicionalnim Pohodom prijateljstvav razširjeni različici Brezmejnega pohoda prijateljstva z dodanimi različnimi športi in Brezmejno zabavo oziroma s celodnevnim glasbenim dogajanjem. Isti dan bo tudi odprtje intermedijske inštalacije Prehajanja / Crossings v produkciji zavoda BridA na Bevkovem trgu. Brezmejna zabava se bo nadaljevala ob zvokih otvoritvene slovesnosti, s predstavitvijo elektronske glasbe iz brezmejnega območja Alpe-Adria in z glasbenim pregledom različnih generacij. Glavna zvezda bo avstrijski duo Klangkarussell, znan po številnih uspešnicah, ki je februarja letos izdal svoj novi singel *Afterglow*.

V naslednjih dneh lahko obiskovalci pričakujejo obilico dogodkov v duhu povezovanja kulture, športa in glasbe na brezmejnem območju okoli Trga Evrope. Med drugim se bodo zvrstili Brezmejna košarka, Brezmejna ulica, Brezmejni nogomet / Calcetto, ustvarjalne delavnice za najmlajše Otročje lahko, Zelene točke in gibanje, plesno-literarni program v Kupoli Ingeborg Bachmann, odprtje Drevesnega orkestra v Parku Rafut, Dan brezmejnih festivalov (Festival obrti in podjetništva, Okusi brez meja, Festival vrtnic, Festival ljubiteljske kulture, razglasitev zmagovalcev natečaja Podjetniško vino 2025), Dan Evrope s premiero filma Anje Medved *Ne pozabi me* in zaključek s plesno-robotsko predstavo *Inferno* plesnega ansambla MN Dance Company. Slednjo je povzela **Lucija Sila**, pomočnica direktorice Javnega zavoda GO! 2025 za čezmejne zadeve: »Gre za robotske skeletone, ki so bili prvotno razviti za pomoč invalidnim osebam. Nekateri obiskovalci bodo imeli priložnost, da jih preizkusijo in na lastni koži občutijo, kako je, ko tvoje gibanje usmerja robot«.

»Kulturno-športnemu uvodu v mesec maj bo 24. maja sledil cilj 14. etape Gira d'Italia v bližini Trga Evrope, ki bo potekal prav v sredini še enega športno-kulturnega vikenda od 23. do 25. maja. Od maja do 30. septembra bo obiskovalcem ob vikendih na voljo tudi nov *hop-on hop-off* avtobus, ki bo povezoval glavne znamenitosti na Goriškem. To bo dodatna možnost za obiskovalce, da si organizirajo izlet in raziskujejo naše kraje,« je sklenil **Samo Turel**, župan Mestne občine Nova Gorica.

»Šport je nedvomno pomembna rdeča nit. To dokazuje število dogodkov, ki smo jih uspeli organizirati v tem kontekstu,« je dodala **Romina Kocina,** direktorica Evropskega združenja za teritorialno sodelovanje (EZTS GO).

Program sicer združuje tako uradni program evropske prestolnice kulture z večjim kulturno-turističnim potencialom *Ustavimo mesto!* (angl. *Stop the City!*) kot tudi spremljevalne programe Sklada za male projekte GO! 2025 (financira ga program Interreg Italia-Slovenija, upravlja pa EZTS GO). Med drugim ga organizirajo Javni zavod GO! 2025 s partnerji, z Mestno občino Nova Gorica, Občino Gorica (I), EZTS GO, Javnim zavodom za šport Nova Gorica, Območno obrtno-podjetniško zbornico Nova Gorica, Javnim zavodom za turizem Nova Gorica in Vipavska dolina, Javnim skladom RS za kulturne dejavnosti Nova Gorica.

»To je neverjetna priložnost za skupno rast obeh mest. Projekt Evropska prestolnica kulture 2025 Nova Gorica - Gorica je v eksplozivnem širjenju, in to je najpomembnejše. Združenja, trgovci, šole, skratka vsi so začeli verjeti v EPK. Morda je naš največji rezultat prav to, da se vsi prebivalci počutijo kot glavni akterji,« je strnila **Patrizia Artico**, odbornica za GO! 2025 Občine Gorica. Med drugim je poudarila tudi, da imata obe mesti za 35 % več nastanitev, saj prihaja vedno več obiskovalcev.

Več informacij najdete na priložnostni spletni strani Pohoda za Evropo [www.go-borderless.eu](http://www.go-borderless.eu) in uradni spletni strani EPK <https://www.go2025.eu>.

***Evropska prestolnica kulture GO! 2025*** *je projekt Evropske unije. Poslanstvo Evropske prestolnice kulture 2025 Nova Gorica - Gorica je preseganje meja, tako fizičnih kot mentalnih, kar se odraža v sloganu »Gremo! Brezmejno«. Projekt se osredotoča na povezovanje Nove Gorice in Gorice, dveh mest z različnima zgodovinskima in kulturnima ozadjema, z namenom krepitve sodelovanja med njima ter spodbujanja čezmejnega življenja in upravljanja. Program kulturnih in umetniških dogodkov služi kot sredstvo za doseganje teh ciljev, pri čemer stremijo k vrhunski kakovosti in preseganju običajnega. Prvi vrhunec v okviru EPK je bila otvoritvena slovesnost Od postaje do postaje 8. februarja, sledila bosta še kulinarični festival Okusi brez meja (26.–28. september) in Razsvetljena zaključna slovesnost (1.–5. december).*

**Več informacij:**

**Agencija Andreja Jernejčič – Lin & Nil**

telefon: 01 547 65 18

e-pošta: [info@jernejcic.si](mailto:info@jernejcic.si)